Likumprojekts

**Grozījumi likumā „Par Latvijas Republikas Uzņēmumu reģistru”**

Izdarīt likumā "Par Latvijas Republikas Uzņēmumu reģistru" (Latvijas Republikas Augstākās Padomes un Valdības Ziņotājs, 1990, 49.nr.; 1991, 27./28.nr.; 1992, 18./19.nr.; Latvijas Republikas Saeimas un Ministru Kabineta Ziņotājs, 1996, 1.nr.; 1997, 5., 11.nr.; 1998, 1.nr.; 1999, 24.nr.; 2001, 15.nr.; 2002, 23.nr.; 2003, 14.nr.; 2004, 4., 8., 22.nr.; 2005, 7.nr.; 2006, 14.nr.; 2007, 24.nr.; 2008, 8.nr.; 2009, 3., 9., 22.nr.; Latvijas Vēstnesis, 2010, 183.nr.; 2012, 199.nr.; 2013, 97., 228.nr.) šādus grozījumus:

1. Izteikt likuma „Par Latvijas Republikas Uzņēmumu reģistru” 4.2 pantu šādā redakcijā:

**„4.2 pants. Starptautisko un Latvijas Republikas nacionālo sankciju piemērošana**

Ja personai ir noteikta starptautiskā vai Latvijas Republikas nacionālā sankcija par civiltiesiskiem ierobežojumiem, Uzņēmumu reģistra valsts notārs pieņem lēmumu par:

1) ieraksta komercreģistrā izdarīšanas atlikšanu, ja iesniegts pieteikums par komercsabiedrības vai Eiropas komercsabiedrības ierakstīšanu komercreģistrā un tās dibinātājam vai biedram ir piemērots civiltiesiskais ierobežojums. Ja sabiedrību dibina viens dibinātājs, kuram ir piemērots civiltiesiskais ierobežojums, Uzņēmumu reģistra valsts notārs pieņem lēmumu par atteikumu izdarīt ierakstu komercreģistrā;

2) ieraksta Uzņēmumu reģistra žurnālā izdarīšanas atlikšanu, ja iesniegts pieteikums par kooperatīvās sabiedrības vai Eiropas kooperatīvās sabiedrības ierakstīšanu Uzņēmumu reģistra žurnālā un tās dibinātājam ir piemērots civiltiesiskais ierobežojums;

3) atteikumu izdarīt ierakstu par personālsabiedrības biedru, ja iesniegts pieteikums par personālsabiedrības biedra ierakstīšanu komercreģistrā un attiecīgajai personai ir piemērots civiltiesiskais ierobežojums, izņemot gadījumu, kad biedra ieguldījuma (kapitāla) daļas tiek mantotas;

4) atteikumu pievienot dalībnieku reģistra nodalījumu sabiedrības ar ierobežotu atbildību reģistrācijas lietai, ja iesniegts pieteikums par dalībnieku reģistra nodalījuma pievienošanu reģistrācijas lietai un tās dalībniekam ir piemērots civiltiesiskais ierobežojums, izņemot gadījumu, kad dalībnieka pamatkapitāla daļas tiek mantotas.

5) atteikumu pievienot dalībnieku reģistra nodalījumu sabiedrības ar ierobežotu atbildību reģistrācijas lietai, ja iesniegts pieteikums par dalībnieku reģistra nodalījuma pievienošanu reģistrācijas lietai un personai, kurai ir piemērots civiltiesiskais ierobežojums, ir samazinājies tai piederošo pamatkapitāla daļu skaits.

6) atteikumu izdarīt ierakstu komercķīlu reģistrā par komercķīlas reģistrāciju, par nodrošinātā prasījuma cesijas reģistrēšanu un komercķīlas pārjaunojuma reģistrāciju, ja komercķīlas devējam vai komercķīlas ņēmējam ir piemērots civiltiesiskais ierobežojums;

7) atteikumu izdarīt ierakstu laulāto mantisko attiecību reģistrā par jauna līguma reģistrāciju, ja laulātajam ir piemērots civiltiesiskais ierobežojums.”

1. Likums stājas spēkā vienlaikus ar Starptautisko un Latvijas Republikas nacionālo sankciju likumu.

Ārlietu ministrs E. Rinkēvičs

Vīza: valsts sekretārs A. Pildegovičs

28.05.2015. 08:43

369

S.Apsīte

67016425, Santa.Apsite@mfa.gov.lv